Poziv ICSD za nagrado za najboljšega študenta (ICSD BEST STUDENT AWARD)

Spoštovani,

Fakulteta za socialno delo Univerze v Ljubljani objavlja poziv za kandidature za nagrado za najboljšega študenta, ki jo podeljuje International Consortium for Social Development (ICSD).

ICSD (Mednarodni konzorcij za družbeni razvoj) je mednarodna organizacija, katere cilj je spodbujati družbeni razvoj z raziskavami, izobraževanjem, prakso in politiko. Poslanstvo ICSD je opredeljeno kot: »ICSD je multidisciplinarno neprofitno mednarodno združenje institucij, posameznikov, akademikov, strokovnjakov v praksi in študentov, ki sodelujejo pri nastajanju in širjenju znanja družbenega razvoja za izkoreninjenje revščine, izboljšanje življenjskega standarda in spodbujanje enakosti in ekološke trajnosti.« Vizija pa je opredeljena: »ICSD je vodilno združenje akademikov in strokovnjakov v praksi, ki se posvečajo proučevanju in napredovanju znanja in prakse o družbenem razvoju.

V ICSD sodelujejo kot institucionalni člani številne univerze in organizacije s podobno vizijo in poslanstvom. Tudi Fakulteta za socialno delo je ena od članic ICSD že vrsto let. Eden od ciljev ICSD je med drugimi prepoznati in spodbujati akademsko odličnost na področju družbenega razvoja. V ta namen je ICSD uvedel t. i. ICSD Student Award, ki je nagrada, ki jo vsako leto podeljujejo najboljšim študentom iz institucionalnih članic.

Fakulteta za socialno delo Univerze v Ljubljani lahko za nagrado predlaga dve kandidatki ali kandidata za vsako stopnjo študija (enega na prvi stopnji študija in enega na drugi stopnji).

Kriteriji za kandidaturo:

Kandidat oziroma kandidatka za nagrado mora biti vpisana v program prve stopnje ali v program druge stopnje, mora imeti visoko povprečno oceno študija in mora imeti dobre dosežke na področju vodenja in vključevanja v dejavnosti družbenega razvoja, kot so raziskovalni projekti, delo v skupnosti, zagovorništvo, mednarodna dejavnost, zaključne naloge, zaključni projekt itd. Pokazati mora zavezanost poslanstvu in viziji ICSD.

Predlogi kandidatur:

Predlog za kandidaturo lahko odda študentka ali študent ali pedagoški sodelavec in sodelavka, ki dobro pozna delo kandidatke ali kandidata. Predlagatelj lahko predlaga le enega kandidata ali kandidatko.

Kandidaturo pošlje komisiji, ki bo izbrala kandidate in jih predlagala za nadaljnji postopek na ICSD.

Predlog kandidature mora vsebovati:

* ime in priimek ter kontaktne podatke (elektronsko pošto) kandidatke ali kandidata
* program in letnik študija
* kratek opis, zakaj si kandidatka ali kandidat zasluži nagrado in kaj so ključni dosežki in prispevki k družbenemu razvoju
* ime in priimek predlagatelja in kontaktne podatke predlagatelja.

Predlog kandidature pošljete do 1. 11. 2023 na naslov predstavnice komisije za izbor kandidatov za nagrado ICSD za najboljšega študenta izr. prof. dr. Liljane Rihter (liljana.rihter@fsd.uni-lj.si).

Po 1. 11. 2023 bomo predlagane kandidate prosili še, da predlog dopolnijo s:

* podatki o povprečni oceni opravljenih izpitov kandidata
* o drugih dokumentih, ki dokazujejo opisano dejavnost
* strinjanjem s kandidaturo.

Predlagani kandidatke in kandidati bodo morali predlog dopolniti najkasneje do 5. 11. 2023.

Komisija za izbor kandidatov za nagrado ICSD za najboljšega študenta v sestavi: As. Juš Škraban, doc. dr. Anamarija Sobočan, Nino Ornik in izr. prof. dr. Liljana Rihter bo izmed predlaganih kandidatk in kandidatov izbrala po enega za vsako stopnjo študija in predlog poslala v končni izbor komisiji ICSD.

Kandidate in predlagatelje bomo o izboru obvestili do 10. 11. 2023.